KOMISIJOS DIREKTYVA 2005/49/EB
2005 m. liepos 25 d.
iš dalies keičianti Tarybos direktyvą 72/245/EEB dėl transporto priemonių radijo trukdžių (elektromagnetinio suderinamumo) ir Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo, siekiant jas suderinti su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo (1), ypač į jos 13 straipsnio 2 dalį,
atsižvelgdama į Tarybos direktyvą 72/245/EEB dėl transporto priemonių radijo trukdžių (elektromagnetinio suderinamumo) (2), ypač jos 4 straipsnį,
kadangi:
(1)
Direktyva 72/245/EEB - tai viena iš tipo patvirtinimo procedūros, kuri buvo nustatyta Direktyva 70/156/EEB, atskirųjų direktyvų.
(2)
Siekdama sustiprinti transporto priemonių saugumą skatinant technologijų, naudojančių automobilinių mažojo nuotolio radijo ryšio įrenginius, plėtrą ir diegimą Komisija 2004 m. liepos 8 d. Komisijos sprendimu 2004/545/EB dėl radijo spektro 79 GHz dažnių juostoje suderinimo automobilinių mažojo nuotolio radijo ryšio įrenginių naudojimui Bendrijoje (3) ir 2005 m. sausio 17 d. Komisijos sprendimu 2005/50/EB dėl 24 GHz radijo dažnių juostos suderinimo automobilinių mažojo nuotolio radijo ryšio įrenginių terminuotam naudojimui Bendrijoje (4) suderino abiejų radijo dažnių juostų naudojimą.
(3)
79 GHz radijo dažnių juosta buvo pripažinta tinkamiausia juosta ilgalaikei automobilinių mažojo nuotolio radijo ryšio įrenginių plėtrai ir diegimui. Todėl Sprendimu 2004/545/EB automobilinių mažojo nuotolio radijo ryšio įrenginiams 79 GHz radijo dažnių juosta buvo paskirta ir pateikta eksploatuoti be trukdžių ir be apsaugos. Tačiau 79 GHz radijo dažnių juostos technologija vis dar plėtojama ir negali nedelsiant būti ekonomiškai naudojama.
(4)
Leidimas ribotą laikotarpį naudotis 24 GHz radijo dažnių juosta automobilinių mažojo nuotolio radijo ryšio įrenginiuose buvo suteiktas Sprendimu 2005/50/EB. Technologija, kurioje naudojama šio dažnio juosta, gali būti naudojama artimiausiu laikotarpiu už prieinamą kainą, o tai suteiks galimybę greitai įvertinti automobilinių mažojo nuotolio radijo ryšio įrenginių diegimo veiksmingumą kelių saugos atžvilgiu. Tačiau naudojimasis tos technologijos radijo ryšio įrenginiais turi būti ribotas, siekiant išvengti trukdžių kitiems įrenginiams, kuriuose naudojama 24 GHz radijo dažnių juosta.
(5)
Sprendimu 2005/50/EB suteikiama galimybė naudotis 24 GHz radijo ryšio įrenginiais, tik jei jie buvo nuo pat pradžių įrengti naujose transporto priemonėse arba jei reikia pakeisti tokį įrenginį, bet ne ilgiau kaip iki 2013 m. birželio 30 d. Tačiau pagal Sprendimo 2005/50/EB 5 straipsnį šis terminas gali būti paankstintas.
(6)
Pagal Sprendimą 2005/50/EB valstybės narės turi sukurti stebėsenos sistemą, kad kiekybiškai įvertintų transporto priemonių su 24 GHz mažojo nuotolio radijo ryšio įrenginiais, įregistruotų jų teritorijoje, skaičių. Todėl būtina valstybėms narėms suteikti atitinkamų priemonių šiai stebėsenai vykdyti.
(7)
Taigi Direktyva 72/245/EEB turėtų būti atitinkamai iš dalies keičiama.
(8)
Direktyvos 72/245/EEB pakeitimai turi įtakos Direktyvai 70/156/EEB. Dėl to tą direktyvą būtina atitinkamai iš dalies pakeisti.
(9)
Šioje direktyvoje numatytos priemonės atitinka Derinimo su technikos pažanga komiteto, įsteigto Direktyvos 70/156/EEB 13 straipsniu, nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 72/245/EEB pakeitimas
Direktyva 72/245/EEB iš dalies keičiama taip:
1)
I priede po 2.1.12.2 punkto įterpiami šie punktai:
„2.1.13.
„24 GHz mažojo nuotolio radijo ryšio įrenginiai“ - tai radijo ryšio įrenginiai, apibrėžti Komisijos sprendimo 2005/50/EB (5) 2 straipsnio 2 dalyje ir atitinkantys to sprendimo 4 straipsnyje nurodytus eksploatavimo reikalavimus.
2.1.14.
„79 GHz mažojo nuotolio radijo ryšio įrenginiai“ - tai radijo ryšio įrenginiai, apibrėžti Komisijos sprendimo 2004/545/EB (6) 2 straipsnio b dalyje ir atitinkantys to sprendimo 3 straipsnyje nurodytus eksploatavimo reikalavimus.
2)
II A priede po 12.2.7 punkto įterpiami šie punktai:
„12.7.1.
Transporto priemonė su 24 GHz mažojo nuotolio radijo ryšio įrenginiais: Taip/Ne (išbraukti netaikomą).
12.7.2.
Transporto priemonė su 79 GHz mažojo nuotolio radijo ryšio įrenginiais: Taip/Ne (išbraukti netaikomą).“.
3)
III A priedo priedėlyje po 1.3 punkto įterpiami šie punktai:
„1.3.1.
Transporto priemonė su 24 GHz mažojo nuotolio radijo ryšio įrenginiais: Taip/Ne (išbraukti netaikomą).
1.3.2.
Transporto priemonė su 79 GHz mažojo nuotolio radijo ryšio įrenginiais: Taip/Ne (išbraukti netaikomą).“.
2 straipsnis
Direktyvos 70/156/EEB pakeitimas
Direktyva 70/156/EEB iš dalies keičiama taip:
1)
I ir III prieduose po 12.6.4 punkto įterpiami šie punktai:
„12.7.1.
Transporto priemonė su 24 GHz mažojo nuotolio radijo ryšio įrenginiais: Taip/Ne (išbraukti netaikomą).
12.7.2.
Transporto priemonė su 79 GHz mažojo nuotolio radijo ryšio įrenginiais: Taip/Ne (išbraukti netaikomą).“.
2)
IX priedo 2 pusėje visų atitikties sertifikatų pavyzdžių 50 punktas keičiamas taip:
„50. Pastabos
50.1.
Transporto priemonė su 24 GHz mažojo nuotolio radijo ryšio įrenginiais: Taip/Ne (išbraukti netaikomą).
50.2.
Transporto priemonė su 79 GHz mažojo nuotolio radijo ryšio įrenginiais: Taip/Ne (išbraukti netaikomą).
50.3.
pastabos Kitos …“.
3 straipsnis
Pereinamojo laikotarpio nuostatos
1. Jeigu nesilaikoma Direktyvos 72/245/EEB su pakeitimais, padarytais šia direktyva, nuostatų, nuo 2006 m. liepos 1 d. valstybės narės, remdamosi su elektromagnetiniu suderinamumu susijusiomis priežastimis:
a)
atitikties sertifikatus, kurie pagal Direktyvos 70/156/EEB nuostatas pateikiami kartu su naujomis transporto priemonėmis, laiko nebetinkamais tos direktyvos 7 straipsnio 1 dalies tikslams;
b)
gali atsisakyti registruoti, parduoti arba pradėti eksploatuoti naujas transporto priemones.
Galiojantys transporto priemonių, kuriose nėra 24 GHz arba 79 GHz mažojo nuotolio radijo ryšio įrenginių, patvirtinimai lieka nepakitę.
2. Nuo 2013 m. liepos 1 d. valstybės narės draudžia registruoti, parduoti arba pradėti eksploatuoti transporto priemones su 24 GHz mažojo nuotolio radijo ryšio įrenginiais.
3. Jei Sprendimo 2005/50/EB 2 straipsnio 5 dalyje nustatyta atskaitos data pakeičiama pagal to sprendimo 5 straipsnį, nuo pakeistos atskaitos dienos valstybės narės draudžia registruoti, parduoti, arba pradėti eksploatuoti transporto priemones su 24 GHz mažojo nuotolio radijo ryšio įrenginiais.
4 straipsnis
Perkėlimas į nacionalinės teisės aktus
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2006 m. birželio 30 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Jos taiko tas nuostatas nuo 2006 m. liepos 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.
2. Valstybės narės pateikia Komisijai nacionalinių teisės aktų, kuriuos jos priėmė šios direktyvos taikymo srityje, pagrindinių nuostatų tekstus.
5 straipsnis
Įsigaliojimas
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
6 straipsnis
Adresatai
Ši direktyva skirta valstybėms narėms.
Priimta Briuselyje, 2005 m. liepos 25 d.